
Az SPNDYN reaktorfizikai kód alkalmazhatóságának vizsgálata pálcaszintű zónaszámításokra

Az SPNDYN reaktorfizikai kód, amelynek alkalmazhatóságát vizsgáltam pálcaszintű zónaszámítások esetére, a Budapesti Műszaki és Gazdaságtudományi Egyetem Nukleáris Technikai Intézetében fejlesztett végeselem-módszeren alapuló kódrendszer. A kód reaktorfizikai problémák diffúziós, illetve SP3 transzportközelítéssel történő számítását teszi lehetővé. Elsődleges célja tehát a munkámnak a kód alkalmazhatóságának vizsgálata volt pálcaszintű zónaszámítások esetére, amelyet az OECD Nuclear Energy Agency által kibocsátott C5G7 benchmarkproblémán keresztül végeztem.
Atomerőművi környezetben reaktorfizikai elemzések legtöbbször kazetta- vagy pálcacellaszintű számításokkal készülnek, az említett benchmarkprobléma-csoport azonban arra lett specifikálva, hogy különböző transzportközelítések és -kódok hitelességét tesztelje olyan esetekben, amikor a reaktorzóna elemzése ilyen szintű homogenizáció nélkül történik.
A benchmark kétdimenziós időfüggetlen esetével dolgoztam, mind diffúziós, mind SP3 számításokat készítettem az SPNDYN kóddal. A diszkretizációs hiba minimalizálása érdekében hálóérzékenységi vizsgálatot végeztem mindkét közelítés esetében. Az diffúziós és SP3 számításokat a benchmarkleírásban megadott referencia MCNP megoldás alapján értékeltem ki, eredményeiket pedig összevetettem más kódok szakirodalomban fellelt, relevánsnak bizonyuló eredményeivel. Dolgozatomban a két közelítést egymáshoz is hasonlítom.
A referencia Monte Carlo megoldás mellett saját transzportmegoldást készítettem a Serpent 2 MC kóddal, valamint saját csoportállandó-készletet generáltam a C5G7 hétcsoport probléma számára. Ezeket a benchmarkleírásban közölt referencia MCNP megoldással, illetve csoportállandó-készlettel hasonlítottam össze. A Serpent 2 csoportállandó generálását tovább vizsgáltam egyéb szakirodalmi referenciák alapján, a generált csoportállandó-készletet pedig felhasználtam az SPNDYN kód bemeneteként új diffúziós és SP3 megoldások számítására.
A dolgozatban felmerülő megfigyelésekre és jelenségekre magyarázatot adtam, továbbá megjelöltem azokat az irányokat, amelyek mentén érdemes a témához kapcsolódó vizsgálatokat és elemzéseket folytatni. Ezek közül talán legfontosabb az SPNDYN alkalmazhatóságának további vizsgálatára háromdimenziós és időfüggő pálcaszintű benchmarkproblémák megoldása és a Serpent 2 kód csoportállandó-generálásának mélyebb áttekintése.



